Dinamo se va salva de la retrogradare! Detaliul remarcat, pentru care "câinii" vor continua în Superliga
Dinamo luptă pentru salvarea de la retrogradare și în acest sezon de Superliga, pentru a doua stagiune la rând petrecută în prima divizie, după obiectivul ratat în urmă cu două veri.
Jucătorii din "Ștefan cel Mare" mai au de disputat un meci în sezonul regular, cel de pe teren propriu cu UTA, dar se gândesc deja la play-out, unde punctele se vor înjumătăți, astfel că fiecare punct va fi important pentru echipa lui Zeljko Kopic.
Chiar dacă va câștiga meciul cu UTA Arad de pe "Arcul de Triumf", Dinamo nu va putea încheia sezonul regular mai sus de locul 14, care asigură prezența la barajul pentru menținerea/ promovarea în Superliga României.
De ce Dinamo se va salva de la retrogradare, în opinia lui Lucian Goian
Lucian Goian, fost fundaș al "câinilor", a remarcat plusul pe care îl are fosta lui echipă în vederea șanselor de a se salva de la retrogradare. Este convins că un aspect de luat în calcul este susținerea fanilor, prezenți în număr și mai mare la meciurile de acasă și din deplasare după prestațiile foarte bune din Superliga României, terminate cu rezultate pozitive.
"Faptul că suporterii dinamovişti au fost alături de echipă, în momentul în care echipa nu făcea puncte. Contează incredibil de mult asta şi mai spun şi altceva, joacă pe un stadion nou cu tribunele aproape, acasă au deja 1-0.
Suporterii şi-au dat seama că mai jos de atât nu se poate, că erau pe ultimul loc, şi atunci au ales să fie cu echipa", a evidenţiat Lucian Goian, la Prima Sport.
Dinamo începe cursa din play-out
Conform țintarului standard utilizat în ultimele sezoane din Superliga României (de când campionatul a ajuns la 16 echipe), ultimele cinci clasate din play-out ar urma să evolueze în deplasare în prima etapă, pe terenul primelor cinci.
În funcție de locul pe care-l va ocupa Dinamo la finalul sezonului regulat (14 sau 15), "câinii" vor juca în deplasare pe terenul echipelor de pe locul nouă sau opt. Dinamo va disputa cinci meciuri în deplasare în play-out și doar patru pe teren propriu, iar cel mai probabil elevii lui Zeljko Kopic și-ar dori să evite deplasările lungi precum Arad, Botoșani sau Iași.
Urmăriți SPORT.RO și pe Google News